Ammattikorkeakoulujen rehtorineuvosto Arene

Ammattikorkeakoulujen rehtorineuvosto Arene ry on ammattikorkeakoulujen yhteistyö- ja etujärjestö. Arenen jäseninä ovat kaikki suomalaiset ammattikorkeakoulut ja kaikkien ammattikorkeakoulujen rehtorit. Arene on korkeakoulupolitiikan edunvalvoja ja vaikuttaja sekä ammattikorkeakoulujen yhteistyöfoorumi. Arene palvelee ammattikorkeakouluja luomalla edellytyksiä korkeatasoiselle työelämälähtöiselle korkeakoulutukselle ja tutkimus-, kehitys- ja innovaatio-toiminnalle (TKI).

Arene on verkosto-organisaatio, jonka keskeiset toimielimet ovat hallitus ja rehtorineuvosto (iso sali). Hallitus ja rehtorineuvosto kokoontuvat noin 10–12 kertaa vuodessa.

Hallituksen asettamana toimivat myös koulutusvaliokunta, kansainvälisyysvaliokunta, TKI-valiokunta ja digivaliokunta, joiden jäseninä on rehtoreita ja ammattikorkeakoulujen asiantuntijoita. Valiokunnat ovat ammattikorkeakoulujen yhteisiä valmisteluelimiä. Arenen yhteydessä toimivat myös koulutusalakohtaiset kehittämisryhmät ja joukko verkostoja mm. AMK-kirjastoille, kv-palveluille, koulutuksesta vastaaville johtajille, opintoasiainhallinnon päälliköille ja TKI-johtajille.

Arenen tärkeitä yhteistyökumppaneita ovat Suomen opiskelijakuntien liitto SAMOK, Opetusalan Ammattijärjestö OAJ, opetus- ja kulttuuriministeriö ja Suomen yliopistojen rehtorineuvosto UNIFI.

 Jäsenet 
Arenen jäseniä ovat kaikki suomalaiset ammattikorkeakoulut (yhteisöjäsenyys) sekä niiden rehtorit (henkilöjäsenyys).

 Centria-ammattikorkeakoulu
 Diakonia-ammattikorkeakoulu
 Haaga-Helia ammattikorkeakoulu
 Humanistinen ammattikorkeakoulu
 Hämeen ammattikorkeakoulu
 Högskolan på Åland
 Jyväskylän ammattikorkeakoulu
 Kaakkois-Suomen ammattikorkeakoulu
 Kajaanin ammattikorkeakoulu
 Karelia-ammattikorkeakoulu
 LAB-ammattikorkeakoulu 
 Lapin ammattikorkeakoulu

 Laurea-ammattikorkeakoulu
 Metropolia Ammattikorkeakoulu
 Oulun ammattikorkeakoulu
 Poliisiammattikorkeakoulu
 Satakunnan ammattikorkeakoulu
 Savonia-ammattikorkeakoulu
 Seinäjoen ammattikorkeakoulu
 Tampereen ammattikorkeakoulu
 Turun ammattikorkeakoulu
 Vaasan ammattikorkeakoulu
 Yrkeshögskolan Arcada
 Yrkeshögskolan Novia

 Hallitus 
Hallituksen kokoonpano: 

 Puheenjohtaja Riitta Konkola (Metropolia-ammattikorkeakoulu)
 Jari Multisilta (Satakunnan ammattikorkeakoulu)
 Mona Forsskåhl (Yrkeshögskolan Arcada)
 Riitta Rissanen (Lapin ammattikorkeakoulu)
 Heikki Saastamoinen (Kaakkois-Suomen ammattikorkeakoulu)
 Jaakko Hallila (Seinäjoen ammattikorkeakoulu)

Puheenjohtajan ja hallituksen jäsenten toimikausi on kaksi vuotta.

 Työryhmät ja projektit 
Arenessa toimii useita työryhmiä ja projekteja, joiden tehtävänä on kehittää ammattikorkeakoulutusta ja luoda uusia käytäntöjä koulutuksen tueksi. Työryhmien tehtävänä on edistää yhteistyötä ammattikorkeakoulujen välillä ja valmistella hallituksen määrittelemiä kysymyksiä. Työryhmät raportoivat hallitukselle. Kehittämisryhmiin kuuluu jäseninä ammattikorkeakoulujen asiantuntijoita. Hallitus voi nimetä lisäjäseniä alakohtaisen kattavuuden takaamiseksi. Hallitus voi myös asettaa muitakin työryhmiä ajankohtaisten asioiden käsittelemiseksi.

Vuosina 2020–2021 tärkein näistä on kestävän kehityksen ja vastuullisuuden työryhmä, jota johtaa rehtori Jukka Määttä. Arenen rehtorikokous hyväksyi marraskuussa 2020 työryhmän valmisteleman kestävän kehityksen ja vastuullisuuden ohjelman, jonka tavoitteena on hiilineutraali ammattikorkeakoulu vuoteen 2030 mennessä.

 Valiokunnat 
Arenen valiokunnat:
 TKI-valiokunta, puheenjohtaja rehtori Jari Multisilta
 Kansainvälisyysvaliokunta, puheenjohtaja rehtori Mona Forsskåhl
 Koulutusvaliokunta, puheenjohtaja rehtori Riitta Rissanen
 Digitalisaatiovaliokunta, puheenjohtaja rehtori Heikki Saastamoinen

 Työryhmät 
Tulevaisuusryhmä, puheenjohtaja Riitta Konkola

Koulutusalakohtaiset kehittämisryhmät:

 Luonnonvara-ala
 Tekniikka-, liikenne- ja merenkulun ala
 Yhteiskunta-, hallinto- ja liikunta-ala
 Matkailu-, ravitsemis- ja tapahtumapalveluala
 Sosiaali- ja terveysala, opekoulutus
 Kulttuuriala
 Humanistinen ala

 Hankkeet 
Vuosina 2017–2019 Arene oli mukana kahdessa ammattikorkeakoulutuksen kehittämisen kärkihankkeessa. Näitä hankkeita rahoitti opetus- ja kulttuuriministeriö.  

 Ammattikorkeakoulujen opiskelijavalintojen kehittämishanke 2017–2019 (Metropolian koordinoima hanke)
 eAMK – Oppimisen uusi ekosysteemihanke 2017–2019 (Jyväskylän ammattikorkeakoulun koordinoima hanke)

AMK-päivät
Arene koordinoi ammattikorkeakoulujen yhteisiä tapahtumia kuten Ammattikorkeakoulupäiviä. Ensimmäiset ammattikorkeakoulupäivät järjestettiin vuonna 1996.

 AMK-päivät 2018 pidettiin Satakunnan ammattikorkeakoulussa Porissa 16.–17.5.2018.
 AMK-päivät 2019 pidettiin Savonia-ammattikorkeakoulussa Kuopiossa 8.–9.5.2019.
 AMK-päivät 2020 piti järjestää Metropolia ammattikorkeakoulussa Helsingissä 6.–7.5.2020, mutta ne peruttiin COVID-19-pandemian vuoksi.
 AMK-päivät 2021 järjestettiin Jyväskylän ammattikorkeakoulun kanssa virtuaalitapahtumana 5.5.2021.
 AMK-päivät 2022 järjestettiin Metropolia ammattikorkeakoulussa Helsingissä 4.–5.5.2022.
 AMK-päivät 2023 järjestettiin Laurea-ammattikorkeakoulussa Espoossa 3.–4.5.2023.
 AMK-päivät 2024 järjestettiin Tampereella 17.–18.4.2024. Järjestäjinä toimivat Tampereen ammattikorkeakoulu ja Poliisiammattikorkeakoulu.
 AMK-päivät 2025 järjestettiin Helsingin Messukeskuksessa 7.–8.5.2025. Järjestäjinä toimi Haaga-Helia ammattikorkeakoulu.

Viestintä
Viestintä on Arenen keskeinen työväline niin yhteiskunnallisessa edunvalvonnassa kuin yhteydenpidossa jäseniin. Tärkeimmät viestintäkanavat ovat Arenen kotisivut, Instagram, LinkedIn, X, Bluesky ja Facebook. 

 Lähteet 

Luokka:Suomalaiset koulutusjärjestöt
Luokka:Suomen ammattikorkeakoulut